Die Beestehaal-kommando was 'n historiese Boerekomato wat getaak was om gesteelde beeste terug te kry. Met die oog op hul groot veeverliese het die Natalse Volksraad aan A.W.J. Pretorius opdrag gegee om 40,000 stuks vee van Dingaan op te eis. Op 14 Januarie 1840 het 'n kommando van 350 man vergesel van 5,000 Zoeloes van Panda uitgetrek. Laasgenoemde het eerste met Dingaan se impi's slaags geraak en twee koninklike regimente uitgewis terwyl Dingaan oor die Pongola gevlug het. Tydens die veldtog is twee hoof-indoenas van Dingaan, Tamboesa en Kombazana, weens hul aandeel aan die moorde op die blankes in Natal gefusilleer en Panda op 10 Februarie 1840 tot koning van die Zoeloes verhef. Die Beestehaal-kommando het tussen 30,000 en 40,000 beeste teruggebring en Pretorius het uit naam van die Volksraad die gebied tussen die Tugela en die Swart-Umfolozi tot republikeinse gebied verklaar as vergoeding vir skade wat deur die Trekkers in Natal gely is. Bron: Die Afrikaanse Kernensiklopedie, J.P. Scannell (red.), 1965 Laat weet as u oor addisionele inligting beskik wat ons hier kan bywerk.